	Έκθεση: Ψηφιακός Πολιτισμός

Σύρος - Μυτιλήνη - Θεσσαλονίκη – Αθήνα

ΕΓΚΑΙΝΙΑ ΕΚΘΕΣΗΣ ΣΤΗΝ ΜΥΤΙΛΗΝΗ: Τρίτη 15 Σεπτεμβρίου 2015 - 20.00μμ (Αρχοντικό Γεωργιάδη)

Η έκθεση θα διαρκέσει από τις 15 έως τις 21 Σεπτεμβρίου 2015 
Αρχοντικό Γεωργιάδη 18:00 -22:00 Καθημερινά (εκτός Κυριακής)

Δημοτική Πινακοθήκη(Χαλίμ Μπέη) 9:00-13:00 και 18:00-21:00 Καθημερινά (εκτός Σαββάτου & Κυριακής)

Μία εξαιρετικά ενδιαφέρουσα έκθεση με 250 σύγχρονα εικαστικά έργα έντυπης τέχνης, comics, video, animation, φωτογραφίες και καλλιτεχνικά βιβλία. 

Όλα σχεδιάστηκαν και τυπώθηκαν κατά τη διάρκεια του Προγράμματος Επικαιροποίησης Γνώσεων Αποφοίτων Καλών και Εφαρμοσμένων Τεχνών. Φιλοδοξία του προγράμματος ήταν η εξοικείωση των 120 αποφοίτων που το παρακολούθησαν, με τη σύγχρονη καλλιτεχνική και τεχνολογική έρευνα και τα Νέα Μέσα  που διαμόρφωσαν στην τελευταία δεκαετία τις καλές τέχνες καθώς και η ανάπτυξη δεξιοτήτων δημιουργικής σχεδίασης με ηλεκτρονικό υπολογιστή.

Τα έργα που παρουσιάζονται στην έκθεση είναι το αποτέλεσμα της ευτυχισμένης συνεργασίας του Τμήματος Μηχανικών Σχεδίασης Προϊόντων και Συστημάτων του Πανεπιστημίου Αιγαίου, του Τμήματος Πολιτισμικής Τεχνολογίας και Επικοινωνίας του Πανεπιστημίου Αιγαίου, του Τμήματος Εικαστικών Τεχνών της Ανωτάτης Σχολής Καλών Τεχνών και του Τμήματος Εικαστικών και Εφαρμοσμένων Τεχνών του Αριστοτελείου Πανεπιστημίου, που οργάνωσαν στη Σύρο, τη Μυτιλήνη, την Αθήνα και τη Θεσσαλονίκη εντατικά Εργαστήρια σε δύο κύκλους το 2014 και το 2015. Το κάθε Τμήμα προσέφερε στο Πρόγραμμα τη δική του ιδιαίτερη οπτική και όλα τα Τμήματα λειτούργησαν συμπληρωματικά ώστε να συμβάλλουν στη διεύρυνση της εικαστικής αντίληψης των αποφοίτων που συμμετείχαν.


Η έκθεση ταξιδεύει στη Δημοτική Πινακοθήκη της Μυτιλήνης (από 15 Σεπτεμβρίου έως και 22 Σεπτεμβρίου), στο Κέντρο Χαρακτικής «Ήλιος» στη Θεσσαλονίκη (από 25 Σεπτεμβρίου έως και 9 Οκτωβρίου), στο Λουτρό των Αέρηδων στην Αθήνα (από 18 Οκτωβρίου έως 15 Νοεμβρίου 2015) και ολοκληρώνει τον κύκλο της στην Πινακοθήκη των Κυκλάδων στη Σύρο (18 Νοεμβρίου 2015  έως και 02 Δεκεμβρίου 2015).

